Egil Møller (DF), 2000-02-03:
Må jeg starte med at anerkende vigtigheden af, at vi sætter alvorlig fokus på turisterhvervets vilkår i dagens og fremtidens Danmark.
Som bekendt er vi her i landet ikke fra naturens side forsynet med særlig mange naturrigdomme, der er i stand til at give os beskæftigelse og eksport.
Men til gengæld er vi så heldige, at vi har en smuk natur og vi har mange kulturminder og -værdier, og så har vi en befolkning, der via deres arbejdsindsats ønsker at bidrage til sin egen, sin families og landets høje sociale velfærd.
Når vi sammenligner vilkårene for turismen her med vilkårene i vore nabolande, er det beskæmmende at se, at vi ikke i lovgivningen giver dette erhverv mindst lige så gode konkurrencevilkår, som er gældende for vore nærmeste nabolande.
Det er dog alligevel en kendsgerning, at turisterhvervet er vort tredjestørste valutaindtjenende erhverv og er i fortsat vækst.
Da fritid og herunder ferie får en stadig større betydning over det meste af verden, vil det være utrolig dumt, hvis vi ikke udnytter det faktum i rammevilkårene inden for turisterhvervet, et erhverv, som heldigvis er i stand til at opsuge arbejdskraft blandt de mange nye danskere, som ellers har svært ved at komme ind på arbejdsmarkedet.
Det vil med andre ord være muligt at udvide arbejdsstyrken inden for erhvervet ganske betydeligt, hvis vi bruger mulighederne optimalt. En barriere for at opnå fuld udnyttelse af de mange muligheder er imidlertid de mange benspænd, som erhvervet er udsat for i lovgivningen.
Vi skal, synes vi i Dansk Folkeparti, udnytte vore muligheder optimalt, for ellers får vi baghjul af vore nabolande, som gennem en mere hensynsfuld lovgivning giver disse lande en konkurrencefordel på bekostning af vor egen forkerte og tåbelige lovgivning. Hvad skal vi så ændre og forbedre i lovgivningen?
For det første bør en væsentlig del af de grønne afgifter give fradragsret, idet de udgør en væsentlig udgift
for erhvervet.
Turisterhvervet producerer reelle varer og bør derfor kunne optages på proceslisten i lighed med andre erhverv, som har nødvendige udgifter til f.eks. opvarmning og belysning.
Når det drejer sig om momsafløftning på overnatning og erhvervsmæssige køb af hotel- og restaurationsydelser, skal den udføres således, at vi kommer i overensstemmelse med den svenske lovgivning. En vigtig indtægtskilde for turisterhvervet er udlejning af sommerhuse.
Flere ordførere har været inde på det.
Hvis vi udnytter den feriemulighed 100 pct., bør alle sommerhuse kunne udlejes, når parterne ønsker det.
Men også på dette område har vi tåbelig lovgivning, idet vi begrænser netop denne indtægtskilde.
Den private sommerhusudlejning ville blive forøget, såfremt sommerhusejerne kunne opnå et større skattemæssigt fradrag.
For Dansk Folkeparti er det naturligt at pege på den urimelige lukkelov, som begrænser indtægtsmulighederne, ikke mindst i Københavnsområdet.
Når Strøget i København ligger øde hen om søndagen, er det ikke overraskende, at krydstogtskibene, som anløber Københavns Havn, undgår København i weekenden.
Det er fuldstændig ude af fornuftig tankegang, når vi opretholder en lukkelov, der forhindrer købelystne turister i at handle om søndagen.
Også på det område er Sverige et tigerspring foran os.
Når det er en kendsgerning, at turismen fortsat vil vokse stærkt i de kommende år, er det overordentlig tåbeligt, at vi ikke her i landet udnytter den beskæftigelse og valutaindtjening optimalt.
Vores statsminister har spurgt: Kan vi ikke gøre det lidt bedre?
Han tænkte nok ikke lige på dette område.
Men i Dansk Folkeparti ønsker vi at gøre det meget bedre for turisterhvervet.
Vi kan, hvis vi vil.
Så i stedet for at sparke os selv over benene bør vi give regeringen et spark
bagi, således at det er de rigtige håndtag, der anvendes.
I stedet for at smide mulighederne væk så saml dog værdierne op!
Sådan løser man den opgave.